સિંહ : સિનીયર સીટીઝન માટે આ વર્ષ મધ્યમ છે. ખાવાના ચટાકા બંધ કરીને એકાંતરે ઉપવાસ રાખવાની સલાહ છે. કેરીઓને બદલે ચીકુ વધારે ખાવા. રાતે સૂરણના મુઠીયા ખાવાથી ગ્રહો ગબડવાની શક્યતાઓ છે. આ જાતકના યુવાનોએ ગર્લફ્રેન્ડ બોયફ્રેન્ડની માથાકુટમાં બહુ પડવું નહીં. શુક્રવારે વાનરનું મોઢું ભૂલમાં પણ ન જોવાય એની ખાસ તકેદારી રાખવી. દર અઠવાડિયે કોઈને પણ એક પોસ્ટકાર્ડ લખવાનો આગ્રહ રાખવો. જેના થકી અમુક ગ્રહો આપોઆપ શાંત થશે. જેને નાક ઉપર કાળો તલ હોય, એમણે બને ત્યાં સુધી ઘરનું જ ભોજન લેવું. હોટલમાં જમવું નહીં. અને જાવ તો એટલી જ કાળજી રાખવાની કે, વેઈટરને આપવાની ટીપ કરતાં હોટલનું બીલ વધવું જોઈએ નહીં. આ જાતકની બહેનોએ શનિવારે અડોશ પડોશના બાળકોને ચોકલેટ વહેંચવી જેથી સંસારમાં મીઠાશ રહેશે.